Regionsudvalgets udtalelse om »Kommissionens forslag til Europa-Parlamentets og Rådets beslutning om koordineret indførelse af mobil- og trådløs kommunikation (UMTS) i Det Europæiske Fællesskab« (98/C 373/04)

REGIONSUDVALGET har -

under henvisning til Kommissionens forslag til Europa-Parlamentets og Rådets beslutning om koordineret indførelse af mobil- og trådløs kommunikation (UMTS) i Det Europæiske Fællesskab [KOM(98) 58 endelig udg. - 98/0051 (COD)] (),

under henvisning til Rådets beslutning af 24. marts 1998 om i henhold til artikel 198 C, stk. 1, i EF-traktaten at anmode om Regionsudvalgets udtalelse,

under henvisning til præsidiets beslutning af 15. juli 1998 om at henvise det forberedende arbejde til Underudvalg 3 »Europæiske Net, Transport, Informationssamfundet«,

under henvisning til Underudvalg 3's forslag til Regionsudvalgets udtalelse (CdR 159/98 rev.), som blev vedtaget den 7. juli 1998 med Lars Nordström som ordfører -

på den 25. plenarforsamling den 16.-17. september 1998 (mødet den 17. september) enstemmigt vedtaget følgende udtalelse.

1. Indledning

1.1. Kommissionens forslag vedrører vilkårene for medlemsstaternes koordinerede indførelse af tredjegenerations mobil- og trådløs kommunikation (UMTS) i Den Europæiske Union på grundlag af det eksisterende EU-regelsæt. UMTS giver brugerne trådløs adgang til Internet og andre multimedietjenester foruden mobiltelefoni og elektroniske posttjenester, som allerede fungerer i dag.

1.2. Kommissionen forelagde den 15. oktober 1997 en meddelelse om strategi og politisk orientering vedrørende den videre udvikling inden for mobil- og trådløs kommunikation (UMTS). Denne meddelelse rapporterede om drøftelserne med medlemsstater og sektoraktører på grundlag af den tidligere meddelelse af 29. maj 1997 og beskrev en handlingsplan til skabelse af et gunstigt miljø for udviklingen af UMTS.

1.3. Den aktuelle sag er Kommissionens svar på Rådets opfordring til »senest i begyndelsen af 1998 at forelægge et forslag til Europa-Parlamentets og Rådets beslutning, der giver mulighed for at fastlægge orienteringer for de grundlæggende emner og inden for de eksisterende retlige EF-rammer fremme tidlige tilladelser for UMTS samt, hvis det var passende, og på grundlag af den nuværende fordeling af kompetencer, for koordineret tildeling af frekvenser inden for Fællesskabet og paneuropæisk roaming«.

2. Baggrund

2.1. Allerede i grønbogen fra 1994 om mobil- og personkommunikation understreges, hvor vigtig den fremtidige udvikling af mobil- og personkommunikation er, både i Fællesskabet og på verdensplan. Fællesskabet har spillet en stor rolle ved udviklingen af den anden generation inden for mobilkommunikation, herunder GSM og beslægtede digitale kommunikationstjenester, som nu er en stor salgssucces med flere end 70 mio. brugere i mere end 110 lande. Mobilkommunikation, som bruges til sammenkobling af computere og adgang til Internet samt til satellitbaserede personkommunikationssystemer er også ved at blive indført eller udviklet på baggrund af den fuldstændige liberalisering af telemarkederne i de fleste medlemsstater fra 1. januar 1998.

2.2. I forlængelse af denne udvikling er teleindustrien ved at udvikle en strategisk vision for den næste generation af digitale mobilsystemer, der i Europa kaldes UMTS (Universal Mobile Telecommunications System - Det universelle mobiltelekommunikationssystem). Der bør derfor tages nøje hensyn til de fremtidige tjenestekoncepter og brugerbehov ved udformningen af svar på reguleringsmæssige, frekvens- og standardiseringsspørgsmål på fællesskabs- og nationalt niveau.

2.3. I år 2005 forventes det europæiske marked for celleopbyggede mobiltjenester, herunder UMTS, at kunne give årlige indtægter på mere end 100 mia. ecu og bestå af ca. 200 mio. abonnenter. Det globale marked ventes at vokse endnu hurtigere - specielt i Asien. UMTS vil sandsynligvis føre til titusinder nye arbejdspladser i Fællesskabet inden for en meget avanceret og vigtig økonomisk sektor.

2.4. Den første fase i udviklingen af UMTS fører frem til indførelsen af UMTS-tjenester senest i år 2002.

2.5. En strategi for indførelsen af UMTS i Den Europæiske Union, som tager hensyn til behovet for at fremme UMTS-standard som et nøgleelement i anbefalingen for den næste generation af mobilkommunikation (kaldet IMT-2000), der i øjeblikket er under udarbejdelse hos Den Internationale Telekommunikationsunion (ITU), og skal gælde fra år 2000; den aftale, man nåede frem til hos ETSI om radiogrænsefladeteknologi den 29. januar 1998, gør nu UMTS til et godt bud på en verdensomspændende standard i denne globale sammenhæng.

3. Resumé af Kommissionens forslag

3.1. Forslagets mål

3.1.1. Beslutningens formål er hurtigst muligt på fællesskabsniveau at iværksætte særlige foranstaltninger for medlemsstaterne vedrørende den harmoniserede indførelse af UMTS i Den Europæiske Union, som licensdirektivet alene eller individuelle medlemsstaters foranstaltninger ikke kan sikre eller tilvejebringe.

3.1.2. En EU-beslutning anses for at være den mest virksomme måde at sikre den harmoniserede og hurtige indførelse af kompatible UMTS-tjenester, som sikrer roaming-muligheder i hele Europa for fremtidige UMTS-tjenester via en rettidig og Europa-dækkende tilgang til frekvensspektrum for UMTS samt fælles, åbne og internationalt konkurrencedygtige standarder til sikring af udviklingen af fællesskabsdækkende og pan-europæiske tjenester.

3.1.3. Denne beslutning udvider licensdirektivets harmoniseringsproces, som omfatter CEPT og komitologiproceduren. Den gælder både for generelle tilladelser og individuelle tilladelser. Beslutningen bestemmer også, at tilladelser skal bygge på europæiske standarder udviklet af ETSI, hvor sådanne findes.

3.2. Oversigt over forslagets indhold

3.2.1. Artikel 1 fastlægger beslutningens grundlæggende formål.

3.2.2. Artikel 2 indeholder definitionen af UMTS. Rådet har krævet orienteringer vedrørende begrebets indhold. UMTS er en ny generation af tjenester, som skal defineres under hensyntagen til den teknologiske udvikling samt det arbejde, der udføres af ITU og industrien. En utvetydig definition af UMTS vil yde et stort bidrag til orienteringen af harmoniseringen af UMTS i Den Europæiske Union.

3.2.3. Artikel 3 beskriver de vigtigste principper for koordineret godkendelse i medlemsstaterne.

3.2.4. Artikel 3, stk. 1, fastsætter, at medlemsstaterne skal iværksætte alle foranstaltninger, som er nødvendige for et harmoniseret udbud af UMTS-tjenester på deres område senest den 1. januar 2002; medlemsstaterne skal navnlig etablere ordninger for godkendelse senest den 1. januar 2000.

3.2.5. Artikel 3, stk. 2, fastsætter frekvensharmonisering ved CEPT under hensyntagen til europæiske standarder udarbejdet af ETSI og navnlig den fælles, åben og internationalt konkurrencedygtig radiogrænsefladestandard. Tilladelserne skal desuden understøtte roaming i hele Fællesskabet.

3.2.6. Artikel 3, stk. 3, bestemmer, at de grundlæggende kendetegn for UMTS, som beskrevet i bilag I, skal gennemføres af medlemsstaterne, når de udsteder tilladelser.

3.2.7. Artikel 3, stk. 4, indeholder en beskyttelsesbestemmelse i tilfælde af, at systemer ikke er kompatible, og at der ikke er nok frekvensspektrum til at rumme alle systemer. Medlemsstaterne skal så koordinere deres godkendelsesprocedurer med henblik på at godkende kompatible UMTS-tjenester i Fællesskabet.

3.2.8. Artikel 4 omfatter rettigheder og pligter i forbindelse med roaming.

3.2.9. Artikel 4, stk. 1, pålægger medlemsstaterne at sikre, at organisationer, som udbyder UMTS-net, har ret og pligt til at forhandle roamingaftaler med tilsvarende organisationer med henblik på at sikre gnidningsløs tjenestedækning i hele Fællesskabet.

3.2.10. Artikel 4, stk. 2, tillader medlemsstaterne at iværksætte foranstaltninger, herunder fremme aftaler mellem operatører, inden for rammerne af EF-lovgivningen for at sikre dækning af tyndt befolkede områder.

3.2.11. Artikel 5 fastlægger samarbejde med CEPT. Der gives mandater til CEPT/ECTRA og CEPT/ERC med henblik på harmonisering af frekvensanvendelsen samt vilkårene for godkendelse af UMTS-net og -tjenester. Bilag II indeholder en tidsplan. Ved mandaternes udløb besluttes i henhold til udvalgsprocedure IIb, om resultatet af det arbejde, der er udført i henhold til mandaterne, skal anvendes i Fællesskabet. Artikel 5, stk. 3, indeholder en beskyttelsesklausul i tilfælde af, at processen forsinkes.

3.2.12. Artikel 6 fastlægger samarbejde med ETSI, om nødvendigt, for at fremme en fælles og åben standard for udbud af kompatible UMTS-tjenester under hensyntagen til det globale telemiljø og Den Internationale Telekommunikationsunion.

3.2.13. Artikel 7 fastlægger udvalgsproceduren. Udvalget er det Licensudvalg, der blev nedsat ved licensdirektivet, direktiv 97/13/EF.

3.2.14. Artikel 8 bestemmer, at Kommissionen jævnligt skal informere udvalget om resultatet af drøftelser, og at udvalget opmuntrer til informationsudveksling mellem Kommissionen og medlemsstaterne vedrørende UMTS.

3.2.15. Artikel 9 behandler internationale aspekter. Kommissionen iværksætter alle foranstaltninger, som er nødvendige for at lette indførelsen af UMTS-tjenester i tredjelande og den fri bevægelighed for udstyr. Kommissionen skal søge at gennemføre gældende internationale aftaler og kan bede om særlige mandater i forbindelse med forhandling af nye aftaler.

3.2.16. Artikel 10 fastlægger, at medlemsstaterne skal give Kommissionen alle oplysninger, den har behov for, til gennemførelsen af denne beslutning.

3.2.17. Artikel 11 indeholder standardbestemmelser vedrørende hemmeligholdelse.

3.2.18. Artikel 12 fastsætter beslutningens gyldighedsperiode til fire år.

3.2.19. Artikel 13 pålægger Kommissionen at rapportere til Rådet og Europa-Parlamentet efter to år.

3.2.20. Artikel 14 indeholder standardbestemmelsen vedrørende gennemførelse i medlemsstaterne.

3.2.21. Artikel 15 bestemmer, at beslutningen er rettet til medlemsstaterne.

4. Regionsudvalgets holdning

4.1. Regionsudvalget bifalder, at Kommissionen har fremlagt et forslag, der gør det muligt at udnytte UMTS på en effektiv og fremsynet måde i EU. Med den hastige teknologiske udvikling inden for området er forslagets indbyggede fleksibilitet af stor betydning, eftersom det tillader en gradvis tilpasning til de ændrede vilkår.

4.2. UMTS vil have stor betydning for både almindelige borgere og erhvervslivet, og ikke mindst for de offentlige myndigheder, der producerer tjenesteydelser af stor samfundsmæssig betydning.

4.3. Eftersom UMTS ikke er afhængig af faste netinstallationer, vil det blive muligt at sprede information og kommunikation til grupper og fjerntliggende områder, som det har været dyrt at betjene med traditionel teknologi. Regionsudvalget mener, at det især er vigtigt at fremhæve UMTS-tjenesterne som et af mange midler til at hæve serviceniveauet og fremme udviklingen i alle regioner og kommuner i EU.

4.4. Regionsudvalget understreger især betydningen af, hvad Kommissionen anfører i punkt 33, nemlig at man ved indførelsen af UMTS-tjenester og UMTS-systemer navnlig »bør tage hensyn til potentielle brugere, hvis arbejde er i offentlighedens interesse (sundheds-, uddannelses-, transport- og miljøsektoren osv.).« Dette gælder i høj grad de virksomheder, som administreres og drives af de offentlige myndigheder på lokalt og regionalt niveau.

4.5. Det er hensigten, at tilladelser til UMTS-tjenester skal udstedes af regeringen i de respektive lande eller regioner, afhængigt af kompetenceniveauet, og man skal i den forbindelse kunne sikre, at operatørerne også dækker tyndt befolkede områder til rimelige priser. Regionsudvalget betragter den rettighed, som dermed gives, som særdeles vigtig og mener, at den løbende bør vurderes, så man på grundlag af erfaringerne kan bedømme, om disse muligheder er blevet udnyttet i praksis.

4.6. Den myndighed, der tildeler tilladelsen, bør sikre, at der er konkurrence på det marked, som skal udbyde multimedie- og internettjenester. Denne konkurrence skal både gælde operatører og teknologier, således at disse tjenester kan leveres til så stor en del af befolkningen som muligt på grundlag af gennemsigtige tariffer.

4.7. Regionsudvalget påpeger desuden, at når de enkelte lande godkender UMTS-tjenester, bør det være muligt at prioritere licensansøgninger fra virksomheder og organisationer, der tilgodeser de lokale og regionale myndigheders behov for at kunne kommunikere med borgerne. I modsat fald er der en fare for, at det bliver store, centrale virksomheder og organisationer, der vil komme til at stå for hovedparten af informations- og kommunikationsudbuddet.

4.8. Regionsudvalget gør også opmærksom på, at de lokale og regionale myndigheder sandsynligvis vil blive storforbrugere af UMTS-tjenester. For at sikre omkostningseffektive løsninger, der er til disse myndigheders fordel, er det vigtigt, at der i EU's forskellige regioner og kommuner er tilstrækkelig konkurrence, og at kommunale eller regionale monopoler kan undgås. Regionsudvalget går ind for, at der ved tildelingen af licenser anvendes en ordning, som forhindrer unødvendige prisforhøjelser på licenserne.

4.9. Regionsudvalget påpeger endelig, at den hastige teknologiske udvikling indebærer, at der hele tiden indføres nye teknologier, samt at behovet for standardisering til stadighed er aktuelt. I forbindelse med denne vedvarende forandringsproces er det vigtigt, at Regionsudvalget, der repræsenterer borgerne og de folkevalgte organer på lokalt og regionalt niveau, fortsat inddrages på et tidligt stadium.

Bruxelles, den 17. september 1998.

Manfred DAMMEYER

Formand for Regionsudvalget

() EFT C 131 af 29.4.1998, s. 9.